फर्नीचर और लेदर खरीदकर गौरी ने खुद किया डिजाइन; चुनौतियों से इंटीरियर डिजाइनर बनीं गौरी
gauri khan book launch, shahrukh khan reactionशाहरुख खान की वाइफ और इंटीरियर डिजाइनर गौरी खान ने अपनी कॉफी टेबल बुक माई लाइफ इन डिजाइन' लॉन्च की है। इस बुक के पहले पेज पर शाहरुख ने कुछ अनकही बातों से पर्दा उठाया है।
शाहरुख खान की वाइफ और इंटीरियर डिजाइनर गौरी खान ने अपनी कॉफी टेबल बुक 'माई लाइफ इन डिजाइन' लॉन्च की है। इस बुक के पहले पेज पर शाहरुख ने कुछ अनकही बातों से पर्दा उठाया है। शाहरुख ने लिखा है कि गौरी अपने शौक से इंटीरियर डिजाइनर नहीं बनी थीं बल्कि चुनौतियों ने उन्हें यहां लाकर खड़ा कर दिया।
शाहरुख ने लिखा कि जब उन्होंने मुंबई में अपना घर लिया तो उस घर के लिए वे सोफा खरीदने दुकान पर गए। सोफा काफी महंगा था, इसलिए उन्होंने फर्नीचर और लेदर खरीद लिया। गौरी ने तब खुद से ही सोफे को डिजाइन किया जिसके बाद कारपेंटर ने उस सोफे को बनाकर तैयार कर दिया।
डिजाइनर को देने के लिए नहीं थे पैसे
गौरी की इस बुक में शाहरुख की लिखी बातें सोशल मीडिया पर कुछ फैंस ने शेयर किया है। शाहरुख ने उसमें लिखा, 'आर्यन उस वक्त पैदा होने वाला था, हमें रहने के लिए एक घर चाहिए था। हमने सोचा कि जब पैसे होंगे तो घर के लिए सामान भी खरीद लेंगे, लेकिन डिजाइनर का खर्च उठाना मुश्किल था। घर खरीदने में लगभग पूरा पैसा लग गया था।
हम सोफा खरीदने गए लेकिन वो काफी महंगा था। हम दोनों ने ट्रैवलिंग के दौरान लेदर और फर्नीचर वगैरह खरीद लिया था। बाद में बढ़ई आया, गौरी ने एक स्केच बनाया फिर सोफे का काम शुरू हो गया। ऐसे गौरी हमारी इंटीरियर डिजाइनर बन गई।'
मन्नत खरीदने के बाद भी आई दिक्कत
शाहरुख ने आगे लिखा, 'ऐसे ही कुछ वक्त तक चलता रहा। फिर हमने नया बंगला मन्नत खरीद लिया। उस वक्त भी यही दिक्कत आई। हमने मन्नत खरीदने में पूरा पैसा लगा दिया। डिजाइनर के लिए उस वक्त भी कुछ नहीं बचा। उसके बाद फिर गौरी हमारी डिफॉल्ट इंटीरियर डिजाइनर बन गई।'
बता दें कि शाहरुख ने इस घर को 2001 में 13.32 करोड़ रुपए की कीमत में खरीदा था। इस घर का करीब चार साल तक रिनोवेशन चला था। गौरी खान ने ही पूरे घर का इंटीरियर डिजाइन किया था। उन्होंने रॉयल थीम पर अपने घर को अंदर से सजाया है।
मन्नत के हर कोने को गौरी ने खुद से सजाया
इंटीरियर के साथ स्टाइलिंग का काम खुद गौरी ने किया है। वे बताती हैं कि इसके लिए उन्हें चार साल से भी अधिक का समय लगा। वे ट्रैवलिंग करतीं, एक-एक चीज़ खुद अपनी पसंद से खरीदतीं और घर के हर कोने को पूरी शिद्दत से सजातीं, ताकि सब परफेक्ट लगे। मन्नत के बाद गौरी एक पेशेवर इंटीरियर डिजाइनर बन गईं।
आधुनिक सुविधाओं से लैस है शाहरुख-गौरी का घर
शाहरुख-गौरी के इस बंगले का ढांचा 20वीं सदी के ग्रेड-3 हेरिटेज का है, जो चारों तरफ खुलता है। आसमान की ओर, पीछे की ओर और किनारे की ओर। 6 मंजिला मन्नत में शाहरुख खान का परिवार महज 2 मंजिलों में ही रहता है। बाकी की मंजिलों को ऑफिस, प्राइवेट बार, प्राइवेट थिएटर, स्विमिंग पूल, गेस्ट रूम, जिम, लाइब्रेरी, प्ले एरिया और पार्किंग जैसी अन्य सुविधाओं के लिए इस्तेमाल किया जाता है।
